- Det går rigtig, rigtig godt, siger Per Alan Jensen, der er produktionsdirektør i Danpo til TV2 Nord. Det positive udbrud kommer ovenpå en række negative tests fra slagterimedarbejdere på Danpo i Aars. I sidste uge oplyste fjerkræslagteriet , at en enkelt medarbejder først var testet positiv og senere yderligere en medarbejder. Det fik slagteriet til at hjemsende og teste en række medarbejdere. Og nu er svarene på de tests kommet. - De to positive tilfælde, der udløste, at vi testede alle, er de eneste to cases, siger Per Alan Jensen. De hjemsendte medarbejdere er tilbage i produktion igen, mens de to smittede medarbejdere fortsat er hjemme, indtil der kan fremvises en negativ test. Arla i Hobro En medarbejder på Arlas mejeri i Hobro blev også testet positiv med Covid-19 i sidste uge. Efterfølgende er samtlige medarbejdere på mejeriet blevet testet. - Første omgang af resultaterne er kommet, og vi glæder os over, at der ikke er yderligere tegn på smitte, siger pressechef hos Arla, Åse Andersson, til TV2 Nord. Medarbejderne bliver testet to gange, og anden omgang af tests, foregår i denne uge. - Det er sundhedsmyndighederne, der anbefaler, at teste to gange, og det følger vi selvfølgelig, siger Åse Andersson. Hobroafdelingen hjemsendte 15 medarbejdere, der alle er tilbage på mejeriet efter negative tests. Nye tiltag efter smittetilfælde Hos Danpo i Aars har man valgt at 'gå et level op' omkring sikkerheden efter de to smittetilfælde på slagteriet. -  Alle medarbejdere skal bære mundbind elle visir, vi lukker døre mere af for montører og andre, vi modtager ikke længere gæster og vi har adskilt de administrative medarbejdere og produktionsmedarbejdere, siger Alan Per Jensen, produktionsdirektør ved Danpo.

Opsummering:
Der er ikke yderligere smittetilfælde hos hverken Arla i Hobro eller Danpo i Aars, efter medarbejdere er testet positive med covid-19.